كشفت يومية “الصباح” فعددها ديال اليوم الخميس 26 غشت 2021 ان الحكومة جبدات ودنين شركات الاوكسجين. حسب الجريدة٬ دار اجتماع ففيلا فعين الدياب فكازا حضرو الوزير المعني بالقطاع وقال ل12 مسؤول حضر ليه٬ “عبارات مهددة بالتهديد” فحالة عدم توفير الاوكسجين للصبيطارات وتفضيل شركات خارج القطاع الطبي واوضحت الجريدة ان المشكلة في خصاص الاوكسجين بصبيطار الصوفي او عدم مده بهاد المادة٬ ماشي مشكلة الشركات ولكن تجاوز الحد الاقصى وتراكم ديون كبيرة على المرفق العمومي في غياب اي التزام رسمي او “صفقة اضافية لضمان حقوق الشركات المالية الناجمة عن التوريد دون وجود اي صفقة” الشركات وفق الجريدة طالبت بالاسراع بتعديل قرار الصفقات التفاوضية. مصدر رسمي اوضح ل”كود” ان هناك مشكل اخطر. واوضح المصدر ان الوزير اللي دار الاجتماع هو مولاي حفيظ العلمي وزير الصناعة والتجارة والتكنلوجيات الحديثة٬ وانه خلال هاد الاجتماع اللي دار هادي اسبوع تقريبا٬ كانت رسالة الحكومة واضحة: يموت شي حد بسباب الخصاص فالاوكسجين٬ غادي تم متابعة الشركة اللي ما قدماتش الاوكسجين للمحاكمة”. مصدر “كود” اكد ان الحكومة غادية تابع الشركة اللي فرطات وراها يمكن تمشي حتى تتكلف بتسييرها كاع٬ حقاش قانون حالة الطوارئ دابا كيعطي هاد الصلاحية للحكومة. مصدر “كود” اكد التهديد على الخصوص لجوج شركات وحدة مولاها من المشرق: ما كاينش تساهل مع اللي تسبب فقتل مغربي بسباب خصاص فالاوكسجين. المصدر قال ان الحكومة بدات تحقيقاتها فتهم كتخص جوج شركات ماشي كاع الشركات٬ اللي كتلاعب مع بعض الموظفين فحجم الاوكسجين اذ كتلتزم بمنح 20 طن من الاوكسجين ولكن فالتسليم كيكون الرقم اقل بكثير. مصدر “كود” قال باللي هاد القضية غادية تقدم للمحكمة وغادي يتم متابعة المتلاعبين ومعاقبة الشركات واصحابها. كما اكد ان هناك شركات ابانت عن حس اخلاقي كبير بحال شركة رائدة فالمغرب بالاضافة الى شركات اخرى فيها وحدة فرنسية. 
حفيظ العلمي لشي شركات فالاوكسجين: ايلى مات مغربي واحد نتابعكم قضائيا وغاديين تخلصو غالي بزاف. مصدر لـ”كود”: كاين تحقيق فالتلاعبات اللي دارتها شركة مشرقية وكلشي غيتحاكم